Burjassot viu la seua XXXI Setmana dels Majors
2025-07-24

L’Ajuntament de Burjassot, des de l’àrea de Benestar Social, dirigida per Lluna Àrias i la regidoria de Serveis Socials, dirigida per Olga Camps, ha preparat una gran setmana perquè els majors del municipi gaudisquen d’un ampli ventall d’activitats pensades per a ells.

La XXXI Setmana dels Majors de Burjassot començarà el dilluns 22 de maig a les 14 hores en la Vila del Pilar que acollirà el dinar inaugural de la setmana; menjar i ball oferts per la Junta Directiva del Centre Social Vila del Pilar, comptant amb la col·laboració de l’Ajuntament. L’aportació per al dinar i el ball és de 3’50€. Les inscripcions per al dinar comencen el 15 de maig en la Vila del Pilar, fins a completar les places.

El dimarts 23 de maig la cita serà a la vesprada, a les 17 hores, també en la Vila del Pilar. A partir d’aqueixa hora es podrà gaudir de l’exposició de les il·lustracions del projecte Felicidari, de l’Agència del Promoció del Valencià (AVIVA) de Burjassot, dirigida per la regidora Maria Viu. Aquest programa intergeneracional s’ha desenvolupat en els centres educatius del municipi. Després de visitar l’exposició, tindrà lloc l’actuació de la Coral de Moncada. En aquesta vesprada, hi haurà orxata i fartons per a totes aquelles persones inscrites en el Centre Social Tierno Galván.

Els majors de Burjassot gaudiran d’una Ruta guiada per l’Horta del municipi el dimecres 24 de maig al matí, prèvia inscripció en el Centre Social Tierno Galván, a partir del 16 de maig i fins a esgotar les places. En horari de vesprada, a les 17 hores, serà el torn del ball i dels playbacks, oferts per la Junta Directiva de la Vila del Pilar. El dijous 25 de maig a les 11 hores la cita serà en el Centre Social Tierno Galván, on es desenvoluparà la conferència “Dormir bé en la tercera edat”. Ja a la vesprada, a les 18 hores, i en el Centre Social La Granja, tindrà lloc la inauguració del Espai Menut i un taller de jocs tradicionals a càrrec de l’Entitat Cultural Valenciana “El Piló”.

La XXXI Setmana dels Majors de Burjassot es tancarà el divendres 26 de maig en la Vila del Pilar on, a partir de les 17 hores, començarà el ball per a, posteriorment, repartir el berenar. En aquest cas, també és necessari inscriure’s en el Centre Social Tierno Galván.